ТЕСТ УТИЦАЈА НА МИКРО, МАЛЕ И СРЕДЊЕ ПРИВРЕДНЕ СУБЈЕКТЕ (ММСП ТЕСТ)

**Шта је ММСП тест?**

Због ограничених ресурса којима располажу микро, мали и средњи привредни субјекти (ММСП) могу бити изложени високим трошковима усклађивања са прописима. Како би се избегле нежељене последице и непотребно оптерећење сектора ММСП неопходно је размотрити да ли су захтеви наметнути ММСП сврсисходни, односно да ли су они несразмерни тако да је њихов положај релативно неповољан у односу на велике привредне субјекте.

ММСП тест је алатка која се користи приликом планирања, формулисања и усвајања **прописа** у оквиру спровођења ex-ante анализе ефеката. Спровођење ММСП теста представља обавезан корак у складу са Уредбом о методологији управљања јавним политикама, анализи ефеката јавних политика и прописа и садржају појединачних докумената јавних политика (у даљем тексту: Уредбе о анализи ефеката) која захтева разматрање предложених решења у прописима, као и алтернативних опција, односно алтернативних мера и решења којима се смањује оптерећење ММСП. При томе анализа и ниво детаља садржаних у оквиру ММСП теста треба да буде пропорционална значају прописа, односно потенцијалном оптерећењу ММСП које пропис намеће.

ММСП тест:

* анализира могуће ефекте предложених мера и прописа на микро, мале и средње привредне субјекте.
* представља интегрални део анализе ефеката. Примена ММСП теста може указати на потребу за вршењем детаљне анализе ефеката у складу са чланом 8. став 5. Уредбе о анализи ефеката.
* спроводи уз помоћ обрасца, који представља помоћну алатку у облику контролне листе

**Шта обухвата ММСП?**

ММСП сектор обухвата микро, мале и средње привредне субјекте и предузетнике. Предузетници (радње) као физичка лица која самостално обављају делатност су укључени у микро привредне субјекте. Сектор МСПП у Републици Србији обухвата више од 350 хиљада привредних субјеката која стварају око трећине бруто додате вредности срепске приведе и имају учешће од око 44% регистроване запослености.

За потребе спровођења ММСП теста препоручено је да се користи обједињена база података сектора малих и средњих привредних субјеката и предузетника формирана у Републичком заводу за статистику на основу Eurostat методологије. Базе података о броју привредних субјеката, броју запослених успостављене су на основу завршних рачуна привредних субјеката, а број предузетника и број запослених код предузетника на основу података Пореске управе.

**Како се спроводи ММСП тест?**

Сам тест утицаја на ММСП подразумева анализу коју чине четири корака[[1]](#footnote-1):

1. Утврђивање постојања утицаја и броја и структуре погођених ММСП;
2. Консултације са заинтересованим ММСП;
3. Анализа и приказ опција и мера којима се умањује терет прилагођавања ММСП и други негативни ефекти по њихово пословање;
4. Утврђивање величине утицаја на ММСП.

Примена ММСП теста је релативно једноставна. ММСП тест користи метод путем којег одређени одговори на постављена питања усмеравају лице које спроводи тест ка другим питањима избегавајући непотребан трошак времена. ММСП тест се састоји из четири дела:

1. **Утврђивање постојања утицаја на ММСП.** У случају да пропис не утиче на привредне субјекте, односно да не утиче на ММСП није потребно спровести анализу (питања бр.1. и бр. 2. Обрасца).

У случају да се утврди да се прописом утиче на ММСП, да ли интервенција погађа све ММСП (питање бр. 3) или само на поједине категорије ММСП према правној форми, величини или делатности (питање бр. 4).

Одговор на последња два питања је једноставно навођење броја привредних субјеката (питање бр. 5), односно броја запослених (питање бр.6). Извор података може бити или база података Републичког завода за статистику или уколико је реч о релативно уској примени прописа (ако се регулише само одређени сектор) то може бити и евиденција (или процена) предлагача.

Уколико се пропис односи на целокупан сектор ММСП или на одређене секторе потребни подаци могу се наћи у

1. **Привредни субјекти по величини и предузетници у Републици Србији Републичког завода за статистику.** Последњи извештај доступан је на интернет адреси: <http://publikacije.stat.gov.rs/G2019/Pdf/G20196001.pdf>
2. **Годишњим извештајима о малим и средњим привреднм субјектима** и предузетништву Министарства привреде. Последњи извештај доступан је на интернет адреси <https://privreda.gov.rs/wp-content/uploads/2019/01/Izvestaj_MSPP_2017.pdf>
3. **Приказ спроведених консултација.** ММСП тест не захтева свеобухватно приказивање другог корака који се тиче консултација са ММСП.

С обзиром да се информације о ефектима одређених решења на ММСП прикупљају кроз процес консултација, као и да су консултација важне како би се формулисале опције везане за смањење оптерећења за ММСП, потребно је кратко описати на који начин је предлагач у процес консултација укључио репрезентативне представнике ММСП на које ће пропис да утиче. Приликом избора техника консултација треба водити рачуна о адекватном укључивању ММСП. У складу са наведеним овај део анализе могуће је проширити тако да садржи нешто детаљније информације о консултацијама са заинтересованим ММСП, односно о критеријумима на основу којих су одабрани учесници консултација, броју учесника и примењеним техникама консултација. Овај део обрасца, превасходно служи као подсетник о потреби спровођења, односно доброј пракси у погледу консултација.

1. **Анализа опција и мера којима се умањује негативан утицај на ММСП**. Овај део представља контролну листу која предлагачу треба да помогне у сагледавању могућих изузимања, поједностављења или увођења других олакшица (финансијских или административних) усмерених ка ММСП тј. појединим категоријама ММСП.

Од предлагача се захтева да сагледа могућност:

* Изузимање свих ММСП или одређених категорија ММСП од појединих прописаних обавеза ? (питање бр.8)
* Олакшица које је могуће користити (питање бр. 9). Образац садржи контролну листу потенцијалних олакшица

1. **Утврђивање величине утицаја на ММСП.** У овом делу потребно је квантификовати утицај предложених мера ММСП, односно идентификовати и проценити трошкове које ће сносити ММСП у склопу прилагођавања новим решењима прописа. Трошкови су подељени у три групе:
   * административне трошкове (трошкови које привредни субјекти сносе услед прописане обавезе спровођења неког административног поступка или захтева);
   * финансијске трошкове (трошкови настали услед увођења или повећања такси, накнада, пореза и сл.);
   * структурни трошкови (измене производног процеса или производа како би се усагласили са прописаним захтевом).

Квантификација трошкова представља детаљну анализу ефеката на ММСП у складу са одредбама Уредбе о анализи ефеката и њој се обавезно приступа при прописивању нових или измени постојећих администативних поступака и административних захтева или при прописивању нових обавеза за ММСП које ће изазвати повећање финансијских или структурних трошкова.

За рачунање административног трошка користи се модел страндардног трошка. Модел стандардног трошка (МСТ) представља једноставан начин мерења административног оптерећења наметнутог прописима ММСП. МСТ различите административне поступке и захтеве разлаже на кораке и неопходне активности које ММСП треба да обаве, а затим на основу података о времену потребном да се ти захтеви испуне, као и података о трошковима које они стварају мери административне трошкове, односно непотребно административно оптерећење. Примена МСТ врши се путем калкулатора – алатке која је доступна на адреси: <http://rsjp.gov.rs/kalkulator/> . Детаљна примена МСТ приказана је у **Корисничком упутству за коришћење калкулатора за обрачун адмнистративних трошкова** која је доступна на истој адреси.

Примена МСТ подразумева анализу прописа, односно административних поступака (нпр. добијања дозволе, регистрације, и сл.) и захтева (нпр. чување података) које ти прописи садрже. Тиме МСТ омогућава да се јасно изразе укупни админстративни трошкови које стварају постојећи прописи регулатива и указује на могућа поједностављења поступака и уклањање непотребних административних захтева.

Уколико је могуће ММСП тест треба да наведе и друге финансијске трошкове настале услед увођења нових пореских оптерећења и сл., као и структурне трошкове примене прописа, у случају да ММСП сносе трошкове прилагођавања свог пословања услед специфичних захтева наметнутих прописом. Ти захтеви се односе се на производни процес или на саме производе и услуге привредних субјеката (нпр. трошкови који настају при испуњавању обавезе уграђивања филтера ради смањења загађења, поштовања одређених стандарда производње, запошљавања радника са специфичним знањима, прилагођавања радног места лицима са инвалидитетом, и сл.).

1. <https://ec.europa.eu/info/sites/info/files/file_import/better-regulation-toolbox-22_en_0.pdf> [↑](#footnote-ref-1)